Vlug MH17 is neergeskiet, sê VSA intelligensieDie foto is by Nederlandse ambassade in Kiev geneem. Foto: The Nose/Facebook Die passasiersvliegtuig van Malaysia Airlines wat in die Oekraïne neergestort het, het nie noodroepe gemaak nie en die vlugroete is veilig verklaar. Najib Razak, Maleisië se eerste minister, het ‘n nuuskonferensie gehou nadat hy met leiers van die Oekraïne en Nederland en president Barack Obama in gesprek was. Hy sê “geen steen sal onaangeroerd gelaat word nie” om uit te vind wat met vlug MH17 gebeur het. Najib sê die owerhede in Oekraïne glo dat die vliegtuig, wat van Amsterdam na Kaula Lumpur onderweg was, neergeskiet is. ‘n Amerikaanse amptenaar en die VSA se intelligensie-owerhede glo die vliegtuig is deur ‘n lugafweermissiel neergeskiet, maar dit is nog nie duidelik wie die missiel afgevuur het nie. Najib sê dit is onwaarskynlik dat die Oekraïnse regering die vliegtuig neergeskiet het, aangesien hulle glo nie die vermoëns het om dit te doen nie. Die pro-Russiese separatiste wat in geveg met die regering is, het enige verantwoordelikheid ontken. “In hierdie stadium is Maleisië nie in staat om die oorsaak van hierdie tragedie te bevestig nie, maar ons moet, en ons sal, uitvind wat presies met die vlug gebeur het,” het Najib gesê. “As dit blyk dat die vliegtuig inderdaad neergeskiet is, sal ons daarop aandring dat die skuldiges vinnig voor die gereg gebring moet word,” het hy gesê. Volgens die nuutste berigte was daar altesaam 295 mense aan boord vlug MH17 wat 280 passasiers en 15 bemanningslede insluit. Familielede van dié aan boord het intussen by die lughawe in Kuala Lumpur begin aankom om nuus te kry oor hul geliefdes. Dit is die tweede passasierstraler van Malaysia Airlines wat binne maande neerstort. Vlug MH370 het op 8 Maart spoorloos verdwyn onderweg van Kuala Lumpur na Beijing. Daar is later gesê die vliegtuig het in die Indiese Oseaan neergestort, maar die wrak is nog nie gevind nie. Lees ook: Video: Malaysia Airlines-vliegtuig stort neer in Oekraïne